জঁ কোজাকের দল কি তবে ইউরো কাপের শেষ ষোলোয় ঢুকে পড়বে? বুধবার রাশিয়ার বিরুদ্ধে ২-১ গোলে জয়ের পর স্লোভাকিয়াকে নিয়ে জল্পনা শুরু হয়েছে। মারেক হ্যামসিকদের জয় জমিয়ে দিয়েছে ‘বি’ গ্রুপের লড়াই। এই মুহূর্তে তিন পয়েন্ট নিয়ে শীর্ষে রয়েছে ওয়েলস। যারা বৃহস্পতিবার খেলবে ইংল্যান্ডের বিরুদ্ধে। দু’ম্যাচে তিন পয়েন্ট নিয়ে দু’নম্বরে স্লোভাকিয়া উঠে এসেছে। ওয়েন রুনিরা ম্যাচ ড্র করলে পয়েন্ট হবে দু’ম্যাচে দুই। হারলে পয়েন্ট দাঁড়াবে দু’ম্যাচে এক। ফলে শেষ ম্যাচে যদি স্লোভাকিয়া আটকে দেয় ইংল্যান্ডকে, সেক্ষেত্রে তারা চার পয়েন্ট নিয়ে সুবিধাজনক জায়গায় থাকবে। বুধবার ৩৬ মিনিটে ভ্লাদিমির ওয়েজ গোল করে স্লোভাকিয়াকে এগিয়ে দেন। বিরতির আগে ব্যবধান বাড়ান হ্যামসিক। ৮০ মিনিটে রাশিয়ার হয়ে সান্ত্বনার গোল ডেনিস গ্লুশাকভের। অন্য ম্যাচে রোমানিয়া এবং সুইৎজারল্যান্ডের ম্যাচ শেষ হয়েছে ১-১ গোলে।